Gueuyes_di_Walons_(portraits)
Ôtes portraits
« Dji so fin parèy à sint Djôsèf : dji travaye li bwès, dj'a dèl baube èt dji pwate dès cwanes ! »	Â po ça, li pére Jaki, i n'aveût nin do song d' pèchon ! Vèf di s' feume dispôy lontimps, ci qu'i d'djeûve là, ça n'èsteût qu'one couyonâde. Po ci qui d'mère, c'èsteût l' vraî. Pensioné tchaurlî, il aveût monté dès tchassis al dîjin.ne, bâtî dès tchèrpintes, dès meûbes, èt minme cèkler dès pèsantès roûwes di tchaur. Tot-on momint, po djouwer au sint Djôsèf, au Noyé à l'èglîje, il aveût lèyî crèche si baube. I n' mindjeûve nin do curé tos lès djoûs, èt ça n'èsteût nin on crapaud d' bènitî nèrin. Come tos lès Walons, i saveût an'mète lès-idéyes da tot l' monde. Dèdja divant do djouwer au sint Djôsèf, èt co d'après, il aveût todi pwârté one sipèsse moustatche come nos ratayons lès Gaulwès. I vikeûve adlé one di sès fèyes, mins il èsteût pus sovint su tchamp su vôye dins si p'tite deûs-tch'faus. Po l' trover au nid èt l'arin.ner, vos d'voz tchaîr à s' dos su l' côp d' prandjêre, tot coût après qu'il eûche ovré à si stoumac'. Si vos tchaîyoz po l' jate di cafeu, vos p'loz r'ssatchî l' chaule : « Vos purdoz one jate avou nos-autes ? »	Sins ratinde li rèsponse, si fèye aveût d'dja drèssî les grandès jates, nin dès p'tits machins, jenre dé à keûze à-z-èsprèsso, non.na : dès laudjès jates, on n'èst nin dès gamins ! Adlé l' Jaki, lès-omes s'achidenut su l' banc qu'il a monté li-minme èt qui prind tote li longueû dèl tauve, dos al fènièsse. Di l'aute costé, lès pèsantès tchèyêres po lès-ètranjérs èt lès coméres. Tortos savenut bin qu'èlle ont à si r'lèver al dêrène broke po couru aus platenéyes, bouter à l'amindjî èt aus bidons. « On' ome avou one lavète è sès mwins, c'è-st-on-ontieûs d' pus dins l' min.nadje ! »	Quand l' jate èst drèssîye, sès deûs keûdes calés su l' tauve, li Jacky satche one lampéye yinte sès lèpes. « Cré miliârds, il èst bolant... taudje one miète on l' va rafrèdî. »	Èt come si, ça sèreût lî, li maîsse dèl maujone, i vos r'batise li jate d'one lampéye di pèkèt jusqu'à ra.ausse dèl copète. Li botâye èsteût d'dja su l' tauve divant qui l' buzète ni lèye passer l'inéye dèl nwêre èt fwate abwêre. Asteûre, ratièni, i pout laumer s' cafeu... Lès jates vûdîyes : « One pitite gote ? »	Èt i vos-è r'ssiève one mèseure. « Rataudje, c'èst jusse po ramasser l' suke qu'èst dins l' cu dèl jate, c'èst do Grand-pont, i n' fond nin aujîyemint. Ça pourciate li goût do pèkèt. »	Li rispaumadje yute, i vos-è r'mèt one diméye jate. Li botâye, ça n'èst nin one botâye di tos lès djoûs, c'è-st-on cruchon d' têre cûte avou one ètiquète riclapéye au d'dizeû dèl cène qu'a sièrvu d'vant. À chaque botâye, ça tchandje. I-gn-a-wêre dandjî d'ènn'awè one grande. On n'î mèt qu' l'anéye. Tot jusse on p'tit bokèt d' bôrdûre d'on fouya d' timbe dèl posse. Èt, s'on n' sét pus ci qu'i-gn-a d'dins, on n'a qu'à cheûre li botâye èt mète li flote à s' nez po r'conèche li goût. C'èst qui nosse Jaki arindje sès-abwêres li minme. Pa côp, dès brouwèts fwârts come dès caboléyes, mins èto dès sucréyès machûres avou dès cèréjes, dès prunes, dèl pwêre. Èt co mia qui ç' qu'i poureût yeû sur one ètiquète, li Jaki vos ètèrtint dèl prov'nance dès frûts di s' pachis, do pure alcol qu'i va qwêre amon Dèscampe à Djibloû, dès brichôdadjes qu'il èmantche po fé s'-t-abwêre : «Citèllâle, èlle a stî faîte al ripasse... Èlle a stî r'boloûwe au cu...» C'è-st-insi qu'à chaque cafeu bèvu, nosse bon sint Djosèf, vos lampeûve one diméye jate di pur alcol. Il è bèveûve bin one cintin.ne di botâyes par an. Atincion, i n' bèveûve nin tot, tot seû, il aveût one grosse parintéye, dès soçons tot laudje, èt dès byin pus-aspanses qui mi. Si bia-fi lî d'neûve on côp d' mwin, èt s' crapôde ni ratcheûve wêre su l' canârd di bokèt d' suke trimpé d' pèkèt qu'èle tèteûve yinte sès lèpes. Èt c'èst qu' ça bwèt bin, savoz, on bokèt d' suke ! Il aveût l' dâr èto po l'amindjî : « Ci qui m' plaît co bin c'èst do jubier, ou do singlé : dins l' pourcia tot qu'èst bon, minme lès peûmons... Tins, ti faîs riv'nu ça avou dès-agnons, one miète di vin rodje... C'è-st-one miète lèdjêr', mins dji m' ralètche ! Quand' dj'a stî à l'ospitau po m' keûr, i n' mi donin' pus rin à bwêre èt wêre dipus d' l'amindjî, on mèchant p'tit bokèt d' tchau spès come on dominô qui m' tchèyeûve dins li stoumac' come dins-r-on pus'. Dj'a dit qui dj'n'aveû pus mau èt pèter èvôye au pus rwèd. »	Ça vos chonerè quéquefîye disgostant d' vos raconter qu'il a moru a d'pus d' quatrè-vints-ans, adon qu'i bricoleûve co avou one camarâde do viladje d'a costé. One Brusselaîre, qu'aveût vint' ans d' mwins' qui li, ostant dîre one crapôde. Dispôy on quârt di ciéke – quand dji vos di qu' c'èsteût-on sint Djosèf – i l' rapaujeûve do yèsse mariéye avou on' ome qu'aveût l' fîve-lin.ne, èt qu'aveût r'mètu sès yût djoûs po tot. « Ç't-indyin là, i n' touche pus al tchau, nin al tauve, nin dins s' lét ! »	Novia dins l' viladje, nosse pensioné aveût stî uchî dins-r-on ministêre, èt il aveût aurdé s' kèpî què lî aveût sièrvu po s'-t-ovradje. Quand' il aveût tapé djus, po rinde bon d'vwêr à s'-t-an'ministrâcion, il aveût discosu lès deûs lètes su li d'vant di s' tchapia : M.M.	On vèyeûve co lès traces, à l'aurviêr, come po l' Sint Suwaîre, èt l' pére Jaki, n'è rateûve jamaîs one po fé dès djeus d' mots : Man.nèt mouzon, maîguèrlot manikèt, mafléye maclote, makète à marine, mènîr marlou, mièl à moche, moflasse mokion, moron d' moche, mononke à molon, monsieû mau-moussî. Lès vwèsins, one miyète pus amichtauves, l'avin' sipoté « li grand moflasse ». Vos vèyoz di d'ci l'ovradje qu'il aveût d'vu r'mouwer au « Ministêre dès Monumints » Li djoû qu'i s'avin' crwèjlés, li blouwète èt l' Jaki, ça aveût stî romantique au d'la. C'èsteût l' mwès d'vant lès-élècsions au viladje dèl mam'zèle. Li mayeûr aveût d'vu ravancî l' soper al tripe qu'il èmantcheûve chaque anéye po l' fièsse. Come i n'aveût pont d' programe, i-gn-aveût qu' ça po polu li rapwârter lès saquants vwès què l'arin' co t'nu au tchôd po sèt' ans. Li Jaki, i saveût todi bin èwou qu'i-gn-aveût d' l'amindjî èt d' l'abwêre. Minme s'i n' vôteûve nin dins ç' viladje là, il aveût covèriner po s' trover aus bounès places. I d'neûve on côp d' mwin po sièrvu al cûjène èt au comptwêr al bîre. « Ti vwès, m' soçon, por one bèle fièsse, i faut do solia èt dès bèlès crapôdes ! Divant, dji d'djeûve todi ça, mins asteûre sés', avou l'âdje, on d'vint spèpieûs. Li djoû d'audjoûrdu, c'èst l' solia sins lès crapôdes, ou bin lès crapôdes sins l' solia, on pout todi bin s'ènn'ocuper à yute ! Â, dj'a bin tchandjî va ! Dji m' rastrind, i n' mi faut pus qu'one saqwè al fîye. »	Al tripe aus-élècsions, li grand moflasse, s'aveût achîd au pîd d'on' aube bin lon èri do brût d' l'acordèyon, dès-inéyes di tchaus caboloûwes èt d'agnons. Il aveût rabatu l' pène di s' calote dissus sès ouys po n' nin yèsse asblouwu pas l' solia, èt n' nin yèsse disrindjî dins s' fîve-lin.ne. Si feume, avou s'-t-assiète di cârton è sès mwins, aveût stî qwêre si paurt di tchau, èt, èle aveût stî sièrvoûwe come èle ni pleûve mau d'î sondjî. Èlle aveût dèl cougne, one divanture come one tchanteûse d'opèra, èt on cu come on cavale di brèsseû ; on dit ça come ça pace qui tortos savenut bin qu' lès brèsseûs sognenut leûs tch’faus avou dèl drauche. Tot vèyant rôler totes cès grâces là pad'vant s'-t-obète, li Jaki s'aveût sintu pèrcé binauje, bin di sqwêre avou lès foumes di ç' mouchon là. I s'aveût sintu près' à lî tinre lès pîds au tchôd sins pus ratinde. Il aveût taurdjî po l' sièrvu, èt prinde li timps d' lî raconter lès pus pèsantès fauves qu'on poleûve prinde à l'aurdrwèt come à l'aurviêrs. Tot ça pad'vant sès soçons, coriants, ossi losses qui li, cût dins l' minme casserole èt qui poussin' li flote pus lon avou dès faloutes todi pus crausses, jenre di djeu d' tènis', dès lawetadjes trop salés po yèsse prins à bon compte. « Lèyoz lès dîre, Mam'zèle, c'èst dès diâles tot-ute. Ratindoz dji m' vos va qwêre one blanke tripe, Vos l' voloz longue comint ?... èt bin rwède ? »	Tot razouyant come on warache, li ptite cote plaquéye su lès rondeûs fine frèches di tchôd : « Avou l' solia qu'èst pèsant, lès ridaus plaquenut aus fènièsses ! »	Li « P'tite grosse do moflasse » aveût atrapé dès massales fine rodjes avou l' vin, lès-inéyes dèl cûjène èt l' solia d' prandjêre. Èle fieûve li mau-ontieûse à chouter lès saléyès colibètes, mins Jaki sinteûve bin qu'èle pièrdeûve pîd èt qu' i n'âreût pus wêre à taurdjî po lèver l' bokèt. « Dji pinse bin qu' ça comince al kèkî dins s' fondemint ! »	Si l'ovradje aveût stî faît sins twèlète, lès ramadjes dimèrin' à l'av'nant ! Quand' èlle a riv'nu qwêre on deûzyinme bokèt d' tripe, li Jaki, saveût qu' l'afaîre, s'èle n'èsteût nin co dins l' satch, purdeûve tournûre au d'la d' sès ragrançadjes. Avou si p'tit dwègt drèssî è l'aîr, il a stindu al mam'zèle on vêre bin sièrvu d' rôsé plin à ra.ausse, èt adon, tot lèvant l' cink : « À vosse santé à tortos, èt al boune vosse, mi ptite dame ! »	Il aveût présinté l' boune santé à tortos èt à lèye à paurt. Èle n'aveût nin co achèvé do vûdî s' vêre qui : Tot tchantant come è francès : « Èlle èst dès no-os' ! Èlle a bèvu s' vêre come nos l' no-os' !... Il a co avancî d'on scayon : “Â ! Faut qui dj' vos rabrèsse. C'èst come ça amon nos-autes quand on-z-a bèvu èchone. »	Il aveût couru jusqu'àdlé l' Djoni, l' djoûweû d'armonica, lî d'mander « Viva Èspana ». Avou tos sès soçons, il avin' tchanté tortos au pus fwârt. I s' sinteûve capabe di lî d'ner lès deûs-orâyes èt co l' quèwe, come ça s' faît dins lès coridas. Mins, contraîre dès-Èspagnols, nin pad'vant tot l' monde. Li « grand moflasse » aveût d'dja ralé tos seû à s' maujone, odé pa totes lès djins, ripachî pa lès-inéyes di ç' qu'i n'aveût nin mindjî, sô di ç' qui lès-autes avin' bèvu. « Voste ome n'èst pus là ? »	« Dji nè l' veû pus monsieû Jaki. »	« I s'a p'tète bin pièrdu. I n'aveût wêre l'aîr do yèsse d'ataque dins sès cayèts, faut cachî après ! »	Sèrviauve, li bèsogne achévéye divant qu'on n' rataque al vièspréye, li Jaki l'a èbârqué dins s' deûs tch'faus. Il ont stî cachî pa tos costés après l' « MM », à paurt èwou ç' qu'il âreût polu yèsse, mins bin dins lès p'tites paujêrès cwanes, à l'orêre do bwès d' sapins, padrî one môye di foûre. Yute d'one cope d'eûres, li pére Jaki aveût r'prins s' place al fièsse : « Cré miliârd, lès coméres... I faît swèlant èt dj'âreû bin fwin, Lès capougnadjes, ça vos strind. » a-ti dit tot r'ssèrant on crin à s' cingue. Lès dêrènès anéyes di s' vikaîrîye, àprès l' jate di cafeu, rispauméye al gote, - man.nèt bokèt d' suke -, ri-rispaumadje al gote èt cigarète rôléye al mwin, li Jaki dijeûve : « Dji m' va qwêre mi paquèt d' toubac' ! »	Sovint, di l'après-prandjêre, on vèyeûve li deûs-tch'faus padvant l' maujone do « Ministêre dès Monumints ». Li « sint Djôsèf » î aveût prins sès-aujes, i mousseûve véla come à s' maujone, tot d'djant : « Ê ! grand, va on pau pormwinrner t' calote à l'uch tant qu'i faît bia ! »	Si l' timps èsteût al pleuve, li jenre ni tchandjeûve wêre : « Ê ! grand, dispêtche tu divant qu'i n' plouve, èt n' rovîye nin t' calote po mète ti pôve tièsse à yute. »	I n'âreût nin volu qui l' tièsse da l'aute âreût yeû stî frèche : tortos savenut bin qui l' crouweû aîde al crèchance dès cwanes, èt l' Jaki ni fieûve nin tot ça po qu'on l' sôye, nin po s' mète à l'avant, come lès mwaîs-fieûs dèl vile. I fieûve ça simplimint po s' santé èt l' cène di s' mayon. Sès soçons avin' profité yinte quates-ouys di branmint dès sècrèts su sès amourètes. I parètreût qu'i-gn-a minme onk d'aviè Djodogne, qu'ènn'a scrît trwès lîves, sins loumer leû nom. Mi dji n' wasereû, sauf citèle-ci, quéquefîye : li Brusselaîre aveût faît valu sins trop s' fwârcî, quand i lî aveût mètu l' prèssion : « Dispôy li timps qu' ça n'a pus sièrvu, dj'a rovî comint qu' ça rote. »	Li pére Jaki, lî a bin soyu mostrer qui, come po bagnî èt-z-alér à vélo, fé l' grosse gâtèye, ça r'vint tot seû !